google/wiki40b huggingface dataset:
STS-28

Predštartové prípravy

Misia STS-28 bola prvou pre Columbiu po viac ako troch rokoch. Po havárii raketoplánu Challenger v roku 1986 prešla Columbia dôkladnou rekonštrukciou. Technici napríklad vymenili na najstaršom americkom raketopláne dlaždice tepelnej ochrany, nahradili ich celkovo 2390 kusov. Dohromady prešla Columbia 258 zmenami a jej hmotnosť narástla o 860 kg.
Samotné predštartové prípravy začali 23. januára 1989, kedy boli na raketoplán v hale OPF umiestnené hlavné motory SSME. Kvôli netesnosti na vodíkovom čerpadle jedného z motorov sa procedúra opakovala trikrát a trvala vyše dvoch týždňov. Až začiatkom júla bol raketoplán prevezený do VAB, kde k nemu technici pripojili pomocné štartovacie rakety SRB a odhadzovaciu nádrž ET.

Štart

Raketoplán odštartoval z odpaľovacej rampy 39-B dňa 8. augusta 1989 o 12:37:00 UTC s oneskorením 40 minút oproti plánu. Na vine bola silná hmla nad Kennedyho vesmírnym strediskom. Misia mala vojenský charakter, detaily preto nie sú známe. Užitočným nákladom raketoplánu však boli špionážne družice USA-40 a USA-41 pre pozorovanie ZSSR.

Úlohy na obežnej dráhe

Prvá z prieskumných družíc (USA-40) bola vypustená približne 7,5 hodiny po štarte. Družica USA-41 bola vypustená 9. augusta. Ďalšou časťou misie bol experiment pre sledovanie absorpcie žiarenia radiačných pásov (EDS – Energy Deposition Spectrometer). Išlo o autentickú ľudskú lebku, v ktorej mozgovni bolo umiestnených približne 100 rôznych detektorov kozmického žiarenia, predovšetkým nukleárnych detekčných emulzií. Astronauti tiež preverovali nové navigačné zariadenie, ktoré určovalo okamžitú polohu raketoplánu a jeho orientáciu v priestore s väčšou presnosťou. V neposlednom rade mala posádka na starosti monitoring a štúdium plynov unikajúcich z raketoplánu.

Poruchy

Počas letu musela byť kvôli úniku pohonných látok odpojená jedna tryska manévrovacích motorov (RSC). Druhou chybou bol skrat na prívodnom kábli elektriny telefaxového zariadenia (TAGS). Po výpadku ističov sa vznietila izolácia a do kabíny sa dostal dym. Požiar však raketoplán neohrozil, no zariadenie TAGS zostalo až do konca letu mimo prevádzky.

Pristátie

Columbia pristála na Edwardsovej leteckej základni 13. augusta o 13:37:08 UTC.
Ján Petrík (1949)

Životopis

Pochádza z rodiny rušňovodiča. Vzdelanie získal na Strednej priemyselnej škole geologickej a baníckej v Spišskej Novej Vsi v rokoch 1965 – 1969.
Po ukončení štúdia pracoval v Geologickom prieskume n. p. Spišská Nová Ves. Neskôr pracoval ako technik vo firme URANPRES s.r.o. Spišská Nová Ves. V súčasnosti je na dôchodku.
Od roku 1972 je členom Horskej služby oblasti Slovenský raj. Od roku 1998 je horským vodcom v Slovenskom raji. Je členom Spišského dejepisného spolku.

Tvorba

Jeho prvou prácou bola monografia o dejinách Malej vojny a bombardovaní Spišskej Novej Vsi. Ďalšími prácami sú publikácie zaoberajúce sa dejinami letectva na Spiši, dejinami Spiša a jeho osobnosťami.
Pey

Poloha

Obec má rozlohu 13,85 km². Najvyšší bod je položený 57 m n. m. a najnižší bod 2 m n. m.

Obyvateľstvo

Počet obyvateľov obce je 698 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Desomorfín

História

Desomorfín je jednou z modifikácií morfínu. Pôvodne mal slúžiť v lekárstve ako náhrada morfínu, nikdy však nenašiel široké využitie, a to napriek svojej nízkej cene a svojím účinkom (je približne osemkrát silnejší ako morfín). Výskumníci koncom 30-tych rokov získali pri pokusoch niekoľko farmakologicky účinných látok, najsľubnejšími z nich boli desomorfín (USA) a metadón (Nemecko). V pokusoch so zvieratami sa však preukázalo, že desomorfín má síce rýchlejší a silnejší analgetický účinok ako morfín, ale účinok lieku trvá iba 2-4 hodiny, a veľmi rýchlo dochádza k drogovej závislosti.

Krokodíl

Desomorfín upútal pozornosť v r. 2010 v Rusku vďaka dostupnosti látok, z ktorých sa vyrába. Na získanie kodeínových tabliet v Rusku nie je potrebný recept, skvapalnený bután sa používa v náplniach do zapaľovača, acetónové riedidlo, kyselina chlorovodíková a jód sú v predaji, červený fosfor je možné získať zo škatuliek od zápaliek. Svoje meno táto devastujúca droga získala podľa výzoru pokožky narkomana, ktorý jej podľahne. Vďaka toxickým nečistotám, ktoré krokodíl obsahuje, sa po čase začína lúpať v kusoch, obnažuje tkanivo až na kosť a nastáva gangréna, pri ktorej je nutná amputácia končatín.

Sociálna nebezpečnosť

Ľahká dostupnosť, nízka cena a časté predávkovanie robí túto drogu veľmi nebezpečnou. Je veľmi rýchlo návyková a po prepadnutí závislosti ľudia "hnijú" zaživa - na tele sa objavia zle sa hojace rany a drogovo závislí zväčša nežijú dlhšie ako jeden a pol roka od získaní návyku. Prudko sa zvyšuje percento závislých na desomorfíne z celkového počtu drogovo závislých, a táto droga sa začína šíriť z Ruska do strednej a západnej Európy.
Azbest

Vlastnosti a použitie

Jeho typickou vlastnosťou je nehorľavosť a čiastočne žiaruvzdornosť. Azbest je pevný a ohybný, dajú sa z neho tkať tkaniny. Je tiež zlým tepelným vodičom. Je odolný voči kyselinám a zásadám. Azbest nemá charakteristický zápach ani chuť. Jeho vlákna sa dobre viažu s cementom.
Azbest sa používal na výrobu eternitu, potrubia, v chemickom a potravinárskom priemysle ako filtračné plátno. Pre svoju tepelnú odolnosť sa používal na výrobu tkanín určených do horľavého prostredia. Vlákna sa splietajú a vznikajú ohňovzdorné látky a dosky. Ako nehorľavá vláknitá prísada sa používal do cementov, ako nehorľavá nástreková hmota, požiarna izolácia a pod.

Škodlivosť

Azbest je pre ľudský organizmus vysoko škodlivý. Jeho nebezpečnosť spočíva v malých rozmeroch jeho vlákien. Pri mechanickom poškodení sa ihličky azbestu dostávajú do vzduchu, kde sú schopné vznášať sa. Vdýchnutím sa dostávajú do pľúc, kde sa zabodnú do pľúcnych mechúrikov (ostré ihlice), dráždia ich a časom okolo nich môže vzniknúť rakovinový nádor. Ide o silne karcinogénnu látku. Používanie azbestu je na Slovensku zakázané.
Azbestové materiály a nástreky sa považujú za nebezpečný odpad. Na území Slovenska smie azbestové materiály odstraňovať (napr. starú krytinu) iba oprávnená spoločnosť. Oprávnenie vydáva Úrad verejného zdravotníctva. Odstránený azbest musí byť stabilizovaný a uskladnený na skládke s príslušným povolením.

Produkcia

V roku 2009 bolo vyprodukovaných po celom svete 2 milióny ton azbestu. Najväčším producentom je Rusko produkujúce asi 50% svetovej ťažby, nasleduje Čína (14%), Kazachstan (10,5%), Kanada (9%) a Brazília (12,5%). Ďalšími významnými producentmi sú USA a Zimbabwe.
Európska cesta 10

História

Úsek Kiruna – Narvik bol postavený v roku 1980 a pokračovanie vo Švédsku bolo otvorené 1983. V roku 1984 tento úsek pokrstili nórsky kráľ Olav V. a švédsky kráľ Karol XVI. Gustáv. Odvtedy sa volá nórska časť tohto úseku "Kong Olav Vs vei". Dnešnú podobu má E10 od roku 1992.
Limbrassac

Poloha

Obec má rozlohu 12,42 km². Najvyšší bod je položený 642 m n. m. a najnižší bod 360 m n. m.

Obyvateľstvo

Počet obyvateľov obce je 110 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Szilárd Németh

Kariéra

Németh začal svoju kariéru v Slovane Bratislava, kde ho viedol tréner Anton Valovič. V roku 1997 sa stal najmladším hráčom Slovana, ktorý vo veku 19 rokov opustil klub. Pôvodne mal smerovať do Sparty Praha, nakoniec prestúpil do 1. FC Košice. V oboch slovenských kluboch často skóroval a dostal sa do najlepšieho klubu tohto regiónu, do českého klubu Sparta Praha, ktorého prezidentom bol vtedy Július Rezeš. Jeho prestup do Sparty bol na tú dobu rekordný, odstupné bolo 35 miliónov Kč,
Vrátil sa na Slovensko, najprv späť do Košíc, potom do prvoligového Interu Bratislava. Počas svojho pôsobenia v Interi sa mu darilo, pod vedením trénera Bubenka získal dvakrát titul v lige (2000 a 2001). Németh obliekal dres s číslom sedemnásť a väčšinu zápasov odohral v útočnej dvojici s Babničom. Dvakrát získal korunu kráľa strelcov slovenskej ligy. 
Jeho úspechy urobili dojem aj na západoeurópských skautov. Špekulovalo sa o prestupe do Interu Miláno, nakoniec podpísal v roku 2001 5-ročnú zmluvu s popredným klubom anglickej Premiership Middlesbrough, ktorý trénoval Steve McLaren. Prestup vyšiel na 7 miliónov eur, Németh si po príchode do klubu vybral číslo 8. V FA Premier League debutoval 25. augusta 2001 v zápase proti Evertonu.
V tomto klube skóroval 28-krát v asi 150 zápasoch, ale nikdy si nevybojoval stabilné miesto v základnej zostave. 
V sezóne 2005-06 mal viackrát zmeniť klub, hovorilo sa aj o prestupu k víťazovi pohára UEFA CSKA Moskva. Németh sa na začiatku sezóny zranil (proti Liverpoolu), v sezóne hral iba v 5 zápasoch bez streleného gólu. Napokon išiel na hosťovanie do francúzskeho klubu Racing Štrasburg. Po zostupu klubu do Ligue 2 si klub nemohol Németha dovoliť a tak tu ukončil svoje pôsobenie.
Pred sezónou 2006-07 podpísal dvojročnú zmluvu s bundesligovým klubom Alemannia Aachen.
V novembri 2006 utrpel vážne zranenie - embóliu pľúc po žilnej trombóze.
Počas jeho prvej sezóny tak celkovo odohral v Bundeslige 4 stretnutia, v ktorých strelil jeden gól. Aachen po sezóne zostúpil do druhej ligy. V nasledujúcej sezóne 2007-08 bol s deviatimi gólmi najlepším strelcom svojho mužstva. 19. mája 2008 predĺžil svoj kontrakt s Aachenom do konca sezóny 2009-10.

Reprezentácia

Szilárd Németh odohral svoje prvé stretnutie v seniorskej keď mal len 19 rokov. V roku 2000 ho do vybral tréner Dušan Radolský do výberu reprezentácie do 21 rokov. Németh tak bol súčasťou tímu, ktorý sa kvalifikoval na Majstrovstvá Európy „21“ v roku 2000. Na samotných majstrovstvách skončil Slovensko štvrté. Bol pôvodnou súčasťou výberu, ktorý mal reprezentovať Slovensko na olympijských hrách v Sydney, rozhodnutie ligových klubov o nepustení hráčov na tento turnaj mu však znemožnilo účasť.
Németh bol oporou seniorskej reprezentácie v rokoch 1996 až 2006. V 59 stretnutiach strelil 22 gólov, čím držal až do júna 2010 rekord v počte strelených gólov za Slovensko.
Koniarska planina

Polohopis

Podcelok leží v západnej časti Slovenského krasu, medzi údoliami riek Štítnik a Muráň. Na severe leží Revúcka vrchovina s podcelkom Hrádok, na severozápade nadväzuje krajinný celok Jelšavským krasom. Západným smerom krajina klesá do Rimavskej kotliny, podcelku Juhoslovenskej kotliny a východným smerom pokračuje Slovenský kras podcelkami Silická a Plešivská planina.

Chránené územia

Územie patrí do Národného parku Slovenský kras, príp. do jeho ochranného pásma a z maloplošných chránených území tu leží národná prírodná rezervácia Pod Strážnym hrebeňom.

Turizmus

Táto časť Slovenského krasu je turisticky menej navštevovanou časťou pohoria a planinou vedie len jeden značený turistický chodník z Plešivca do sedla Hrádok. Nad Plešivcom sa nachádza i jediné maloplošné chránené územie, NPR Pod Strážnym hrebeňom.

Doprava

V blízkosti južného okraja územia vedie európska cesta 58 v koridore cesty I/16 (Lučenec – Košice), ako aj železničná trať Zvolen – Košice. Na ne nadväzujú východným okrajom územia vedúca cesta II/587 (Plešivec – Štítnik) a železničná trať Plešivec – Slavošovce. Čiastočne západným okrajom vedie cesta II/532 i železničná trať Plešivec – Muráň, smerujúce do Revúcej.
Cruachan

História

Kapela sa sformovala na troskách blackmetalového zoskupenia Minas Tirith, ktorá bola založená Fayom v roku 1991. Približne v tom čase však Fay začal počúvať folkovú hudbu a zakúpil si aj debutový album anglických Skyclad The Wayward Sons of Mother Earth. Ovplyvnený týmto albumom, rozhodol sa Keith Fay skombinovať hudobné štýly black metalu a írskeho folku. Cruachan bol založený a demo Celtica bolo nahrané o rok neskôr. Prvý album Tuatha Na Gael vyšiel v roku 1995 a vyslúžil si pozornosť nahrávacej spoločnosti Century Media. Podmienky kontraktu však boli pre skupinu nevyhovujúce a po tom ako sa nedohodli, skupina sa rozpadla.
V roku 1999 sa Cruachan nanovo sformoval a po podpise zmluvy s Karmageddon Media skupina v roku 2000 vydala druhý album The Middle Kingdom. Tento album sa hudobne odklonil od black metalu a skupina v rovnakom trende pokračovala aj nasledovnej produkcii. Na treťom albume Folk-Lore spolupracoval aj Shane MacGowan z The Pogues, ktorý sa podieľal na produkcii albumu, taktiež aj naspieval vokály na dvoch cover-verziách írskych tradicionálov „Ride On“ a „Spancill Hill“. „Ride On“ vyšla aj ako singel a skupina dokonca zaznamenala menší komerčný úspech, keď bola nasadená v írskej hitparáde.
Štvrtý album Pagan bol vydaný v roku 2006 a zatiaľ posledným počinom skupiny je The Morrigan's Call z roku 2006.
Abortácia

Abortácia (z lat. ) alebo abort alebo ablast je v biológii zaostávanie v raste, zakrpatenie až úplný zánik orgánu živého organizmu.
Kyrylo Henyk

Životopis

Kyrylo Henyk sa narodil v dnešnom Berezive v Haliči. Jeho otec Ivan bol starosta obce, matkou Anna, rodená Percovyčová. 
Svoje štúdiá začal v Kolomyji, neskôr sa presťahoval do mesta Ivano-Frankivsk, kde ukončil svoje štúdium učiteľstva. Bakalárske štúdium ukončil v meste Ľvov a následne sa v roku 1879 stal učiteľom pri meste Nadvirna. V roku 1882 sa vrátil do svojej rodnej dediny a založil tam školu. V 80. rokoch 19. storočia sa začal venovať mlynárstvu a založil výrobné družstvo. V roku 1890 bol zvolený do mestskej rady v meste Kolomyja.
Henyk sa stretol s Osypom Oleskivom. Oleskiv podporoval imigráciu Ukrajincov do Kanady. Požiadal Henyka, aby sa k nemu pridal, viedol druhý kontingent Ukrajincov na ich ceste do Kanady a pomohol im s usídlením. Henyk, spolu so svojou ženou a štyrmi deťmi, ponuku prijal a spolu s ďalšími 64 Ukrajincami odišiel 22. júna 1896 do Quebecu. Viedol svoj kontingent najskôr do Winnipegu a potom do Stuartburnu v Manitobe, ktorý sa dnes považuje za prvú ukrajinskokanadskú komunitu v západnej Kanade.
V auguste toho roku požiadal o pridelenie pozemku pre imigranta v Stuartburne, ale čoskoro zmenil názor a presťahoval sa do Winnipegu. V ten istý mesiac ho Oleskiv odporučil na Ministerstvo vnútra ako imigračného pracovníka. V septembri sa ním Henyk stal; mal poskytovať najmä tlmočnícke a prekladacie služby. V rámci svojej náplne práce sa stretával s novými ukrajinskými prisťahovalcami v Quebecu, povzbudzoval ich používať anglický jazyk a vzdať sa starých zvykov; ak to bolo potrebné, pôsobil ako ich poradca. Jeho pracovná záťaž sa dramaticky zvýšila s výrazným vzostupom počtu prisťahovalcov z Ukrajiny - v roku 1898 sa tak stal prvým Ukrajincom, ktorý bol zamestnancom kanadskej vlády na plný úväzok.
V roku 1899 založil vo svojom dome Taras Shevchenko Reading Hall (čitáreň Tarasa Ševčenka). V roku 1903 založil prvé noviny vydávané v ukrajinskom jazyku v Kanade pod názvom Kanadijskyj farmer (Kanadsky farmár). 
Napriek tomu, že nebol nábožensky založený, bol toho názoru, že by mala existovať kresťanská denominácia nezávislá od gréckopravoslávnych a ruskopravoslávnych noriem. Preto v rokoch 1903-1904 založil v spolupráci s winnipegskými presbyteriánskymi kňazmi tzv. „Nezávislú grécku cirkev“. V roku 1911, po voľbách, v ktorých Henykova obľúbená Liberálna strana stratila väčšinu, prišiel o svoje pracovné miesto a ukončil pôsobenie vo verejnej správe. Žil potom nejaký čas v USA; neskôr sa vrátil späť do Winnipegu, kde 12. februára 1925 zomrel.
V čase svojej smrti už bol v ukrajinskokanadskej komunite známy pod prezývkou „Cár Kanady“.
Francheville (Meurthe-et-Moselle)

Poloha

Obec má rozlohu 10,94 km². Najvyšší bod je položený 238 m n. m. a najnižší bod 203 m n. m.

Obyvateľstvo

Počet obyvateľov obce je 288 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Objasnenie

Objasnenie alebo objasňovanie alebo klarifikácia je vysvetlenie, výklad, ktorým sa niečo stáva jasnejším, pochopiteľnejším; urobenie jasnejším, zreteľnejším, pochopiteľnejším.
Objasnenie znamená odhalenie individuálnej histórie. Objasnenie je v najpôvodnejšom zmysle ontologická zmena, jeden z procesov inscedencie, zmena stavu ľudského indivídua z nechápajúceho na chápajúce alebo z nejasne chapájúceho na jasnejšie chápajúce.
Dôležitým prostriedkom objasňovania je príklad. Objasňovanie možno chápať ako uplatňovanie konkrétne historického prístupu ku skúmaniu reality.
Deep Purple in Rock

Charakteristika albumu

Bez zbytočných predsudkov je treba priznať, že In Rock je jeden z najzásadnejších albumov celej rockovej histórie. Platňa je doslova gejzírom surovej rockovej živočíšnosti a nekompromisnej tvrdosti. Už od prvých sekúnd poslucháča nenechá v pochybnosti o čo pôjde. Úvodný divoký „Speed King“ je neoddiskutovateľný nárez, ktorý je ale úplne prirodzený, nevykalkulovaný, samozrejmý. Album ponúka aj ďalšie zásadné momenty ako z hľadiska biografie Deep Purple, tak z hľadiska rockovej muziky ako takej. Patrí sem napríklad majstrovsky vygradovaná „Child In Time“ alebo geniálnym riffom ozdobená „Into The Fire“. In Rock je jednoducho základný kameň.

Skladby

Všetky skladby sú napísané celou skupinou (Blackmore/Gillan/Glover/Lord/Paice).
Súmrak (séria)

Súmrak je séria štyroch upírsko-fantasticko romantických románov americkej autorky Stephenie Meyerovej. Nadväzujúce dobrodružstvá Isabelly "Belly" Swanovej, tínedžerky, ktorá sa nasťahuje do mestečka Forks v štáte Washington, a zmení sa jej život, keď sa zaľúbi do upíra Edwarda Cullena.
Séria je rozprávaná hlavne z pohľadu Belly, okrem epilógu Zatmenia a časti Úsvitu, ktoré sú písané z pohľadu postavy vlkolaka Jacoba Blacka. Kniha Midnight Sun, ktorá nie je zatiaľ vydaná, bude prerozprávaná z pohľadu Edwarda Cullena.
Je populárna medzi mladými, celosvetovo sa predalo 40 miliónov kópii s prekladom do 37 rozdielnych jazykov po celej Zemi. Knihy ságy Súmrak sú najväčšie romány roku 2008.
Hybica

Prameň

Pramení v Tatranskom podhorí východne od Podbanského, v lokalite Tri kopce v nadmorskej výške približne 1 065 m n. m.

Opis toku

Od prameňa tečie juhojuhozápadným smerom, sprava priberá prvý prítok z lokality Tri kopce, následne zľava zo SSZ svahu vrchu Hybica (998,1 m n. m.), nasleduje ľavostranný prítok spod Pálenice (984,6 m n. m.) a pravostranný spod Hluchánky (984,6 m n. m.). Ďalej vteká do Liptovskej kotliny, zľava priberá prítok (831,4 m n. m.) vznikajúci severozápadne od vrchu Hrubý grúň (973,3 m n. m.) a potok tečie cez Hybickú tiesňavu. Potom priberá ľavostranný prítok z lokality Zadolinky a pravostranný Hlboký jarok, vytvára oblúk vypnutý na západ a v blízkosti obce Východná z východu a juhu obteká vrch Gliaň (818,8 m n. m.). Vzápätí sa stáča, pokračuje na juhozápad, sprava priberá Pasienkový potok a podteká diaľnicu D1. Nasleduje pravostranný Mrlianov potok a dva krátke ľavostranné prítoky z oblasti Hliniska, ktoré ústia do Hybice SV od obce Hybe a potok preteká intravilánom tejto obce. V obci priberá najprv zľava prítok od lokality Nad Váhom a potom sprava Brtáňov potok. Pod obcou tečie na krátkom úseku na západ, z pravej strany priberá prítok pretekajúci lokalitou Noviny a znovu mení smer toku na juhozápad. Z ľavej strany ešte priberá prítok z lokality Kameň, preteká osadou Hlboké, následne podteká cestu I/18, esovito sa stáča a na katastrálnom území obce Hybe, západne od osady Hlboké, ústi do Váhu.

Ústie

Do Váhu ústi pri samote Hlboké, severozápadne od obce Kráľova Lehota, v nadmorskej výške 655 m n. m.
Nijmegen

Vzdelanie

Nachádza sa tu vysoká škola Radboud University Nijmegen, kde študuje 17 627 študentov (2006). Bola založená v roku 1923 ako prvá katolícka univerzita v Holandsku.

Doprava

Nijmegen má 4 železničné stanice: Nijmegen, Nijmegen Dukenburg, Nijmegen Heyendaal a Nijmegen Lent. Vlak InterCity premáva na hlavnú stanicu Nijmegen. Autobusová spoločnosť Novio prevádzkuje mestské dopravné spojenie, spoločnosti Hermes a Connexxion prevádzkujú regionálne dopravné spojenie.

Šport

V Nijmegene sídli futbalový klub NEC.
Eklektos zo Sinópy

Valerios (alebo Oualerios) Eklektos (starogr. Βαλέριος (ή Οὐαλέριος) Ἔκλεκτος, lat. Valerius Eclectus) bol štvornásobný olympijský víťaz súťaže trubačov a hlásateľov v treťom storočí.
Eklektos zo Sinópy si na 256., 258., 259. a na 260. olympijských hrách v rokoch 245, 253, 257 a 261 vybojoval víťazstvo v súťaži trubačov a hlásateľov. Súťaž trubačov a hlásateľov zaviedli na 96. olympijských hrách v roku 396 pred Kr. Konala sa hneď po prísahe a jej víťaz mal právo asistovať hellanodikom pri hrách a hlavne oznamovať mená pretekárov a víťazov.
Záznam o olympijských víťazstvách Eklekta je uvedený na kamennom podstavci jeho nezachovanej sochy v Olympii, ktorý je chronologicky posledným známym podstavcom sochy starovekého olympionika. Tento nápis (IvO 243, IvO = W. Dittenberger a K. Purgold, nápisy Olympia, Berlin 1896.) uvádza, že v tejto disciplíne dosiahol víťazstvá aj na mnohých celogréckych a iných súťažiach v gréckych mestách a v Ríme, a aj to, že ako všeobecne známy a uznávaný mal status poslanca v mnohých gréckych mestách. Jeho víťazstvá zo súťaží hlásateľov (uvedené podrobnejšie) sú zaznamenané aj na kamennej stéle (IG II² 3169/70) objavenej v Atike.
Tabačka Kulturfabrik

Tabačka Kulturfabrik alebo len Tabačka je košické centrum umeleckej kreativity na Gorkého ulici na severe širšieho centra Košíc. Objekt bývalej erárnej tabakovej továrne z rokov 1851 – 1854 bol prebudovaný na kultúrno-sociálne centrum pre výstavné a rezidenčné aktivity a rôzne divadelné, tanečné, hudobné či multimediálne produkcie. Súčasťou Tabačky je divadelná a kino sála, výstavné, diskusné a koncertné priestory, hudobné vydavateľstvo a kaviareň.
Jasenov (okres Humenné)

Dejiny

Dejiny obce sa datujú už od roku 1317, keď sa vyvinula z podhradia hradu Jasenov, ktorý pravdepodobne postavili Pethéniovci.
Existencia hradu sa stala známejšou,keď sa jeho vlastníkmi stali Drugethovci (1330). Patril im do 17. storočia. Na hrade sa razili falošné mince. Pôvodný malý hrad so štvorcovou vežou rozšírili vonkajším renesančným opevnením hradného areálu s delovými baštami a systémom ochranných chodieb. V roku 1644 ho obsadili a spustošili vojská Juraja Rákociho. Spoločne z hradom Brekov strážil tento hrad bezpečnosť pocestných na strategicky dôležitej uhorsko-poľskej ceste. V obci sa nachádza pôvodne renesančný rímskokatolícky kostol sv. Martina z roku 1600. Podľa zachovaných písomných prameňov patrí Jasenov k najstarším obciam okresu Humenné.
Do roku 90-tych rokov súčasť mesta Humenné.

Turistika

V neďalekej CHKO Humenský Sokol sa nachádza jaskyňa Dupna, ktorá slúžila počas vojny na ustajnenie dobytka z obce.
S konečnej MHD (Točňa) je turistický chodník na hrad Jasenov. Z jeho hrebeňa po ďalšom označenom turistickom chodníku je možnosť túry na vrch Krivošťanka, prípadne do obce Chlmec, Porúbka ale aj na hrad Vinné a jazero Vinné, o kus ďalej je Zemplínska Šírava. Z vrchu Červená skala (447 m n. m.) v CHKO Humenský Sokol okrem iného je možné vidieť aj vrch Vihorlat a scenériu pohoria. V tejto prírodnej rezervácii s ojedinelými druhmi fauny a flóry sa nachádza aj dostupný a schodný náučný chodník.
Vďaka uvedeným lokalitám je obec turisticky atraktívna.

Súčasnosť

Obec sa v roku 1990 odčlenila od mesta Humenné. V obci je Materská škôlka, Kultúrny dom, nový Dom smútku. Obec má kompletné inžinierske siete vrátane kanalizácie.
V oblasti športu v obci pôsobí úspešne futbalový oddiel TJ Jasenov (muži) v V.lige a dorastu v V.lige, taktiež aj stolnotenisový oddiel.
Kultúra - vyše 10 rokov pôsobí v oblasti folklóru dedinská skupina Dupna z ráznymi zvykoslovnými pásmami.
Každoročne koncom mesiaca august poriada Obecný úrad Sotácky folklórny festival.
Poručenské územie (OSN)

Poručenské územie alebo (zriedkavo) zverenecké územie je nesamosprávne územie, spravované systémom medzinárodného poručenstva zriadeného po 2. svetovej vojne na pokyn a v mene OSN. Je to nástupca mandátneho územia zaniknutuej Spoločnosti národov. Vznikli v roku 1946, kedy bola Spoločnosť národov rozpustená a väčšina jej inštitúcií a úloh prešla pod Organizáciu Spojených národov. Nad správou týchto území dozerala Poručenská rada, ktorá kontrolovala prípravy poručenských území na vlastnú autonómiu či nezávislosť.
Messeix

Poloha

Obec má rozlohu 39,32 km². Najvyšší bod je položený 863 m n. m. a najnižší bod 570 m n. m.

Obyvateľstvo

Počet obyvateľov obce je 1 150 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Píšťala (prírodná pamiatka)

Ochrana

Predmetom ochrany sú vrcholové granodioritové skaly so skalnými misami. Rastie tu vzácna metluška krivolaká (Avenella flexuosa)